एंड्रायड के कारण स्मार्टफोन की बिक्री बढ़ी  
2010 की अंतिम तिमाही में दुनियाभर में स्मार्टफोन की बिक्री बढ़कर 10.1 करोड़ हो गई जो कि पिछले साल की तुलना में 87% ज्यादा है।
पिछले साल की अंतिम तिमाही में दुनियाभर में स्मार्टफोन की बिक्री में जोरदार वृद्धि दर्ज की गई। स्मार्टफोन में गूगल के एंड्रायड ऑपरेटिंग सिस्टम का उपयोग बढ़ने से इनकी कीमतों में कमी आई है। शोध संस्था 'आईडीसी' द्वारा सोमवार को जारी एक रिपोर्ट के मुताबिक वर्ष 2010 की अंतिम तिमाही में दुनिया भर में स्मार्टफोन की बिक्री बढ़कर 10.1 करोड़ हो गई जो कि पिछले साल की इसी तिमाही की तुलना में 87 प्रतिशत ज्यादा है। वर्ष 2010 में स्मार्टफोन की कुल बिक्री 30.2 करोड़ रही जो कि पिछले साल की कुल बिक्री की तुलना में 75 प्रतिशत ज्यादा है। आईडीसी के विशेषज्ञ रमन लामास ने कहा, "एंड्रायड के उपयोग के कारण स्मार्टफोन की बिक्री में वृद्धि हो रही है।"